SAWAD รุกขยาย “พอร์ตสินเชื่อ” ปีนี้เปิดอีก 300 สาขา กำไรโต 20-30%
SAWAD พร้อมรุกขยายสาขากว่า 300 แห่ง หวังหาลูกค้าใหม่ขยายพอร์ตสินเชื่อ คาดกำไรปีนี้โต 20-30 % ส่วน NPL ครึ่งปีแรก คาดยังอยูที่ 2-3% มั่นใจควบคุมดูแลได้
SAWAD พร้อมรุกขยายสาขากว่า 300 แห่ง หวังหาลูกค้าใหม่ขยายพอร์ตสินเชื่อ คาดกำไรปีนี้โต 20-30 % ส่วน NPL ครึ่งปีแรก คาดยังอยูที่ 2-3% มั่นใจควบคุมดูแลได้
16 มี.ค. 2566

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยในงาน “Opportunity” เมื่อวันที่ 15 มีนาคม 2565 ว่า แนวโน้มผลงานในไตรมาส 1/2566 ปรับตัวดีขึ้นอย่างเห็นได้ชัดจากช่วงไตรมาสเดียวกันของปีก่อน เนื่องจากทิศทางการปล่อยสินเชื่อขยายตัวต่อเนื่อง ประกอบกับการทำการตลาด เพื่อเข้าถึงลูกค้าใหม่ๆ เพิ่มเติม รวมถึงความสามารถบริหารจัดการต้นทุนได้อย่างมีประสิทธิภาพ
นางสาวธิดา ยังระบุว่า ภาพรวมของพอร์ตสินเชื่อปี 2566 คาดว่าเติบโตประมาณ 20-30% จากปีที่ผ่านมา ที่มีพอร์ตสินเชื่อเติบโตกว่า 58,000 ล้านบาท ส่วนกำไรสุทธิจะเติบโตไปในทิศทางเดียวกันที่ 20-30% จากการขยายสาขาอีกกว่า 300 แห่งในปีนี้ จากสิ้นปี 2565 ที่มีทั้งสิ้น 5,316 สาขา ส่วนสินเชื่อที่ไม่ก่อให้เกิดรายได้ (NPL) ช่วงครึ่งปีแรกของปีนี้ คาดว่าจะอยู่ในช่วงไม่เกิน 2-3% ซึ่งยังอยู่ระหว่างการดูแลคุณภาพลูกหนี้อยู่ อย่างไรก็ตามภาพรวม NPL ของบริษัทยังอยู่ในระดับที่ดูแลได้
ส่วนทิศทางราคารถยนต์มือสอง (ยูสคาร์) ที่มีราคาเฉลี่ยปรับตัวดีขึ้นนั้น นางสาวธิดา มองว่า เป็นปัจจัยบวกต่อการทำธุรกิจ เนื่องจากปัจจุบันรถยนต์มือสอง ถือเป็นหลักประกันในการปล่อยสินเชื่อ เพราะฉะนั้นการที่สินทรัพย์ที่มีเสถียรภาพ จึงเป็นผลดีต่อการบริหารจัดการของบริษัทด้วย
นอกจากนี้ ที่ประชุมคณะกรรมการบริษัท (บอร์ด) มีมติอนุมัติจัดสรรกำไรประจำปี 2565 ด้วยการจ่ายปันผลเป็นเงินสดในอัตรา 1.80 บาทต่อหุ้น โดยกำหนดเสนอที่ประชุมสามัญผู้ถือหุ้นประจำปี 2566 ในวันที่ 21 เมษายน 2566 เพื่อขออนุมัติจากที่ประชุม โดยหากที่ประชุมอนุมัติ บริษัทจะดำเนินการกำหนดรายชื่อผู้มีสิทธิรับเงินปันผลในวันที่ 3 พฤษภาคม 2566 และจ่ายเงินปันผลในวันที่ 19 พฤษภาคม 2566